Jesse L. Lasky
Jesse Louis Lasky (13. septembar 1880 - 3. januar 1958) bio je američki filmski producent i poslovni čovjek, poznat kao jedan od osnivača prvog filmskog studija u Hollywoodu, odnosno kompanije od koje je kasnije nastao današnji Paramount Pictures.

Lasky se rodio u jevrejskoj porodici u San Franciscu, a prije bavljenja filmom je neko vrijeme nastupao u vodviljima, te se tako upoznao sa znamenitim režiserom Cecilom B. DeMilleom koji će mu postati jedan od najbližih suradnika. Godine 1913. je uz njegovu pomoć, ali i pomoć svog šurjaka Samuela Goldwyna osnovao poduzeće Jesse L. Lasky Feature Play Company,. Sljedeće godine je u tada ruralnom Hollywoodu iznajmio štalu (današnji Lasky-De Mille Barn) koja mu je poslužila kao studio u kome je snimljen film The Squaw Man, koji se često navodi kao prvi hollywoodski film. Godine 1916. se Laskyjevo poduzeće spojilo sa poduzećem Famous Players Film Company Adolpha Zukora i tako stvorilo Famous Players-Lasky, jedan od studija koji je dominirao Hollywoodom u nijemoj eri i u velikoj mjeri ustanovio poslovni model vertikalne integracije i block bookinga karakterističan za klasični Hollywood. Ono se godine 1927. preimenovalo u današnji Paramount. Sam Lasky je, međutim, zbog financijskih problema izazvanih slomom njujorške burze i Velikom depresijom bio 1933. godine prisiljen predati kontrolu nad poduzećem, ali je nastavio djelovati u Hollywoodu kao nezavisni producent. 

Njegov sin Jesse L. Lasky, Jr. je stekao ugled kao scenarist i književnik.

Izvori

Vanjske veze

Američki filmski producenti
Pioniri filma
Vodviljski zabavljači